‘n Lewe sonder die liefde van God is ‘n wêreldse lewe. Wat moet ‘n gemeente of ons persoonlik doen as ons van so ‘n hoë vlak geval het? In ons teks gee Christus daarvoor belangrike aanwysings. Die eerste is dat ons in die lig van God se liefde en Woord na onsself leer kyk. Steeds weer die tyd neem om stil te staan om onsself aan die wil van ons liefdevolle Redder te toets. Nie net jou eie ding bly doen nie maar na jouself kyk. Christus sê hier dat die gemeente van Efese moet “onthou”. Dit moet nie by die onthou bly nie. Die onthou moet ons daartoe bring dat ons besef dat ons op ‘n kruispad gekom het. As ‘n mens of ‘n gemeente op so’n punt gekom het, moet jy besluit wat jy gaan doen. Gaan jy regtig omkeer of besluit jy tog die pad te bly gaan wat jy die laaste tyd gegaan het. As die HERE ons wys dat ons in liefde vir Hom en ons naaste agteruitgegaan het is dit regtig nodig om om te keer. Om ons te bekeer. Om ons weer tot die HERE en Sy liefde te keer. Om Sy liefde weer in ons te laat stroom en vanuit die liefde te leef. So kom ons ook by die derde element wat hierby behoort. Jy gaan op die gebed dan ook regtig weer anders leef! Op die gebed om die Gees wat God se liefde in jou laat werk.